12 Μαίου 2016

**ΔΕΛΤΙΟ ΤΥΠΟΥ**

## **Επιστολή της ΕΕΛ/ΛΑΚ προς το ΑΣΕΠ για απλούστευση και ηλεκτρονικοποίηση των διαδικασιών αιτήσεων υποψηφίων**

Η Εταιρεία Ελεύθερου Λογισμικό/Λογισμικού Ανοιχτού Κώδικα(ΕΕΛ/ΛΑΚ, www.eellak.gr) έστειλε επιστολή προς τον Πρόεδρο Ανώτατου Συμβουλίου Επιλογής Προσωπικού (ΑΣΕΠ), κ.Καραβοκύρη Ιωάννη για την απλούστευση και ηλεκτρονικοποίηση των διαδικασιών αιτήσεων υποψηφίων.

Η επιστολή στάλθηκε επειδή το τελευταίο διάστημα παρατηρείται η επανεμφάνιση φαινομένων καθυστερήσεων και εν γένει δυσχερειών στην υποβολή και επεξεργασία των αιτήσεων υποψηφίων σε όλες τις κατηγορίες διαγωνισμών καθώς επίσης και στην έκδοση, έλεγχο και οριστική επικύρωση των αποτελεσμάτων. **Τα φαινόμενα αυτά οφείλονται σε μεγάλο βαθμό στην πολυπλοκότητα της διαδικασίας των αιτήσεων και στην ελλειπή ηλεκτρονικοποίησή τους.**

Σε πολλές περιπτώσεις οι υποψήφιοι καλούνται να συμπληρώσουν χειρόγραφα αρκετά διαφορετικά έντυπα τα οποία κατεβάζουν σε ηλεκτρονική μορφή από τον ιστοχώρο του ΑΣΕΠ. **Η διαδικασία αυτή επιφέρει μεγάλο φόρτο εργασίας στις υποδομές του οργανισμού ενώ προκαλεί συχνά παρανοήσεις και σφάλματα στη συμπλήρωση των εντύπων από τους υποψηφίους.** Οι δυσλειτουργίες αυτές συνεπάγονται καθυστερήσεις στην επεξεργασία, επικύρωση και έκδοση των οριστικών αποτελεσμάτων. **Αυτού του είδους η πολυπλοκότητα είναι ευεπίφορη σε πολλές ενστάσεις οι οποίες με τη σειρά τους την αναπαράγουν. Ακόμα, η ακύρωση προσλήψεων μετά από μεγάλο χρονικά διάστημα κατά το οποίο το προσωπικό εργαζόταν προκαλεί κοινωνικά προβλήματα αλλά και πλήττει το υψηλό κύρος που έχει κατακτήσει ο θεσμός.**

Η ΕΕΛ/ΛΑΚ προτείνει την απλούστευση και ηλεκτρονικοποίηση όλων των διαδικασιών αιτήσεων προσωπικού που είναι της αρμοδιότητας του ΑΣΕΠ. Η  ηλεκτρονικοποίηση των αιτήσεων στην πηγή της πληροφορίας με τη χρήση απλοποιημένων φορμών και με τη διαλειτουργικότητα των υποδομών του ΑΣΕΠ με σχετικά πληροφοριακά συστήματα άλλων φορέων του δημοσίου θα έχει καταλυτικές θετικές επιδράσεις στη λειτουργία του θεσμού, όπως:

* Θα αυξηθεί σημαντικά ο χρόνος απόκρισης του συστήματος.
* Θα επιτευχθεί η επαλήθευση των στοιχείων την ώρα της υποβολής τους και συνεπώς
* θα μειωθεί δραματικά ο απαιτούμενος φόρτος εργασίας για το προσωπικό, και
* Θα μειωθούν οι πιθανότητες λαθών στη συμπλήρωση, κάτι που θα αναβαθμίσει τη συνολική εμπειρία του κοινού από την εξυπηρέτηση του θεσμού.

**Δείτε** [**εδώ**](https://ellak.gr/wp-content/uploads/2016/05/Επιστολή_-Πρόεδρο-Ανώτατου-Συμβουλίου-Επιλογής-Προσωπικού-ΑΣΕΠ.pdf) **την επιστολή.**

**Για την ΕΕΛ/ΛΑΚ**

H μη-κερδοσκοπική Εταιρεία ΕΛ/ΛΑΚ ιδρύθηκε το 2008, σήμερα αποτελείται από 29 Πανεπιστήμια, Ερευνητικά Κέντρα και κοινωφελείς φορείς. Η ΕΕΛ/ΛΑΚ έχει ως κύριο στόχο να συμβάλλει στην ανοιχτότητα και ειδικότερα στην προώθηση και ανάπτυξη των Ανοιχτών Προτύπων, του Ελεύθερου Λογισμικού, του Ανοιχτού Περιεχομένου, των Ανοιχτών Δεδομένων και των Τεχνολογιών Ανοιχτής Αρχιτεκτονικής στο χώρο της εκπαίδευσης, του δημόσιου τομέα και των επιχειρήσεων στην Ελλάδα, ενώ παράλληλα φιλοδοξεί να αποτελέσει κέντρο γνώσης και πλατφόρμα διαλόγου για τιςανοιχτές τεχνολογίες. Ανάμεσα στους φορείς που συμμετέχουν στην ΕΕΛ/ΛΑΚ είναι τα πιο πολλά ελληνικά Πανεπιστήμια και Ερευνητικά Κέντρα, ενώ για την υλοποίηση των δράσεων της η ΕΕΛ/ΛΑΚ βασίζεται στην συνεργασία και ενεργή συμμετοχή των μελών της και της ελληνικής κοινότητας χρηστών και δημιουργών Ελεύθερου Λογισμικού, Ανοιχτού Περιεχομένου και Τεχνολογιών Ανοιχτής Αρχιτεκτονικής. Η ΕΕΛ/ΛΑΚ εκπροσωπεί τα Creative Commons (wiki.creativecommons.org/Greece) και είναι ιδρυτικό μέλος του COMMUNIA (www.communia-association.org), είναι ο ελληνικό κόμβος για το Open Data Institute (opendatainstitute.org), είναι μέλος του Open Budget Initiative (internationalbudget.org/what-we-do/major-ibp-initiatives/open-budget-initiative).

Επικοινωνία: Βιβή Πετσιώτη: 210 7474-271, info at ellak.gr